

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL PRITARIMO ROKIŠKIO SOCIALINĖS PARAMOS CENTRO**

**2019 METŲ VEIKLOS ATASKAITAI**

2020 m. balandžio 24 d. Nr.

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos veiklos reglamento, patvirtinto 2019 m. kovo 29 d. tarybos sprendimu Nr. TS-43 ,,Dėl Rokiškio rajono savivaldybės tarybos veiklos reglamento patvirtinimo”, 276, 277 punktais , Rokiškio rajono savivaldybės taryba

n u s p r e n d ž i a:

 Pritarti Rokiškio socialinės paramos centro 2019 metų veiklos ataskaitai (pridedama).

 Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Jolanta Paukštienė

 PRITARTA

 Rokiškio rajono savivaldybės tarybos

 2020 m. balandžio 24 d. sprendimu Nr. TS-

**ROKIŠKIO SOCIALINĖS PARAMOS CENTRO**

**2019 M. VEIKLOS ATASKAITA**

 Rokiškio socialinės paramos centras (toliau – Centras) yra juridinis asmuo, veikiantis kaip savivaldybės biudžetinė įstaiga. Centro steigėjas yra Rokiškio rajono savivaldybė. Centras įsteigtas 2005 m. kovo 18 d., pertvarkant VšĮ Jūžintų darbinio užimtumo centrą į biudžetinę įstaigą Rokiškio socialinės paramos centrą.

Centras savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos socialinių paslaugų įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, kitais teisės aktais, Rokiškio rajono savivaldybės tarybos sprendimais, savivaldybės administracijos direktoriaus įsakymais ir Centro nuostatais.

**I SKYRIUS**

**CENTRO UŽDAVINIŲ ĮGYVENDINIMAS**

 Centro kolektyvas stengiasi kokybiškai įgyvendinti patikėtus uždavinius ir tikslus. Stengiamasi, kad paslaugų gavėjai kuo ilgiau būtų prižiūrimi namų aplinkoje. Senstant visuomenei, didėja paslaugų gavėjų skaičius, todėl reikalinga socialinių paslaugų plėtra. Centro darbuotojai kasmet kelia profesinę kvalifikaciją. Centro darbuotojų kvalifikacijos kėlimas ir tobulinimasis vykdomas planingai, vadovaujantis kasmet sudaromu planu. Plano, o kartu ir darbuotojų kvalifikacijos ir tobulinimosi struktūrą bei kryptis lemia keli faktoriai, t. y., darbuotojų tobulinimąsi bei socialinį darbą reglamentuojantys teisės aktai, atliekamo darbo specifika. Centras vykdo šią veiklą: organizuoja ir teikia kokybiškas socialines paslaugas senyvo amžiaus asmenims ir neįgaliesiems bei jų šeimų nariams, šeimoms patiriančioms sunkumus, jų šeimos nariams, stacionarinė globos veikla, [nesusijusi su apgyvendinimu, socialinio darbo su pagyvenusiais ir neįgaliaisiais asmenimis veikla](http://osp.stat.gov.lt/static/EVRK2/EVRK2red_lt_RIGHT.htm#88.1), jaunuolių dienos priežiūros veikla, [nesusijusi su apgyvendinimu, socialinio darbo veikla](http://osp.stat.gov.lt/static/EVRK2/EVRK2red_lt_RIGHT.htm#88.99), žmonių sveikatos priežiūros veikla, aprūpina rajono neįgaliuosius techninės pagalbos priemonėmis, įgyvendina vaiko atstovo pagal įstatymą teises ir pareigas, numatytas LR Civiliniame kodekse, atlieka funkcijas susijusias su pagalba vaikams, įvaikiams, globėjams giminaičiams, įtėviams, budintiems globotojams, socialiniams globėjams, šeimynų dalyviams, įgyvendina „Integralios pagalbos į namus“ projektą. Centro buveinės adresas: Vytauto g. 25, 42113, Rokiškis.

Tikslas: teikti socialines paslaugas Rokiškio rajono gyventojams dėl amžiaus, neįgalumo, socialinių problemų iš dalies ar visiškai neturinčiam, neįgijusiam ar praradusiam gebėjimus ar galimybes savarankiškai rūpintis asmeniniu (šeimos) gyvenimu ir dalyvauti visuomenės gyvenime, sudarant sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, padėti įveikti socialinę atskirtį ir integruotis į visuomenę.

Veiklos uždaviniai: organizuoti ir teikti kokybiškas socialines paslaugas senyvo amžiaus asmenims ir neįgaliesiems bei jų šeimos nariams, socialinės rizikos asmenims, šeimoms, jų šeimų nariams ir kitiems asmenims, atsižvelgiant į gyventojų poreikius, sudaryti sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, padėti įveikti socialinę atskirtį, plėsti teikiamas socialines paslaugas, orientuojantis į socialinių paslaugų įvairovę, rengti ir įgyvendinti socialinių paslaugų programas ir projektus savivaldybės teritorijoje, dalyvauti bendruose projektuose su kitomis savivaldybėmis ne tik Lietuvoje, bet ir užsienyje, prieš tai įvertinus teiktinų paslaugų poreikį, socialinių paslaugų teikimą artinti prie asmens gyvenamosios vietos, kuriant paslaugų tinklą bendruomenėje, pasitelkiant ir įtraukiant savanorių pagalbą.

Nuo 2019 m. sausio pabaigos paslaugas globojamiems (rūpinamiems), įvaikintiems ar prižiūrimiems vaikams, jų globėjams (rūpintojams), įtėviams, budintiems globotojams ar šeimynos dalyviams pradėjo teikti įdarbinti 2 globos koordinatoriai. Dar vienas Globos centro specialistas pradėjo darbą 2019 m. gegužės mėn.

Globos centras – Rokiškio socialinės paramos centro padalinys, įgyvendinantis vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos ar socialinės rizikos vaiką prižiūrėti budinčiam globotojui, teikia ir organizuoja socialines paslaugas bei kitą pagalbą pagal poreikį globojamam (rūpinamam) ar prižiūrimam vaikui ir globėjui (rūpintojui), budinčiam globotojui ar šeimynos dalyviams, taip pat kitokią pagalbą vaiko biologiniams tėvams, siekdamas grąžinti vaiką į šeimą. Globos centro darbuotojos šeimoms suteikia vidutiniškai 173 paslaugas per mėn.

Globos centras, siekdamas sudaryti sąlygas vaikams augti saugioje ir jų raidai palankioje aplinkoje, kai laikinai ar nuolat nėra galimybės jiems augti biologinėje šeimoje ar būti įvaikintiems, organizuoja vaikų priežiūrą pas budinčius globotojus, nuolatinę ar laikinąją globą pas globėjus (rūpintojus) giminaičius arba nesusijusius giminystės ryšiais asmenis.

Per praėjusius metus buvo parengtos 6 globėjų (rūpintojų) šeimos ir 1 budinčių globotojų šeima. Šiuo metu rajone yra 4 budinčių globotojų šeimos, iš jų 2 globoja kito rajono vaikus, 2 budinčių globotojų šeimos vaikų šiuo metu neturi ir gali bet kada juos priimti.

Rokiškio rajone stinga nuolatinių globėjų, kurie norėtų globoti giminystės ryšiais nesusijusius vaikus. Taip pat mažas skaičius rajone asmenų, norinčių įsivaikinti. Pageidaujamų globoti (rūpinti) vaikų amžiaus vidurkis yra nuo 0 iki 8 metų. Pageidaujamų įvaikinti vaikų amžiaus vidurkis iki 1 metų.

2019 m. Šeimos ir vaiko gerovės centro padalinyje 3 atvejo vadybininkai inicijavo 458 atvejo vadybos posėdžius, iš jų 122 – nauji atvejai. Palaipsniui kinta darbo su šeimomis, patiriančiomis rizikos faktorius, darbo struktūra ir metodika. Įsigalioję pasikeitimai vaiko teisių apsaugos srityje darė įtaką naujoms darbo tvarkoms atsirasti: nustačius grėsmės lygį pradedamas darbas su šeima, organizuojami atvejo vadybos posėdžiai, vertinamas pagalbos šeimai poreikis. Stiprinant darbą su šeimomis, patiriančiomis sunkumus ir siekiant stiprinti šeimų socialinių įgūdžių ugdymą, įdarbintas padalinio vadovas. Jis koordinuoja atvejo vadybininkų, socialinių darbuotojų darbui su šeima atliekamą darbą, moko šeimas savarankiškai tvarkytis buitį, tinkamai prižiūrėti vaikus.

2019 m. šeimoms, gaunančioms socialines paslaugas, buvo teikiamos informavimo, konsultavimo, tarpininkavimo ir atstovavimo, maitinimo organizavimo, aprūpinimo būtiniausiais drabužiais ir avalyne, socialinių įgūdžių ugdymo ir palaikymo, sociokultūrinės, intensyvios krizių įveikimo socialinės paslaugos. Per 2019 m. buvo teikiamos paslaugos vidutiniškai 181 šeimoms, kuriose augo 339 vaikai.

Socialiniame darbe su šeimomis vykdytos įvairios visuomeninės veiklos ,,Gėrio trupinėlio“ ir įstaigos darbuotojų organizuotas Kalėdų renginys su dovanomis kuruojamų šeimų vaikams, dalyvavimas ,,Maisto banko akcijoje“ ir kt. Centro darbuotojai 2019 metais, kaip ir ankstesniais metais, bendradarbiavo vykdant projektą „Vaikų svajonės“. Projekto ,,Vaikų svajonės“ metu buvo renkamos vaikų, augančių sunkumus patiriančiose bei socialinių įgūdžių stokojančiose šeimose, norai ir svajonės. Jie publikuojami projekto tinklapyje [www.vaikusvajones.lt](http://www.vaikusvajones.lt) ir sudaromos sąlygos geros valios žmonėms jas įgyvendinti.

Naudojamos Centro patalpos:

|  |  |
| --- | --- |
| Adresas | Plotas |
| Vytauto g. 25, Rokiškis | 254 kv. m |
| Respublikos g. 113A | 878,58 kv. m |
| Liepų g. 4, Jūžintai | 477 kv. m |
| Stoties g. 68, Obeliai | 665 kv. m |

 **Naudojamos transporto priemonės:** lengvasis automobilis ,,Ford Grand C Max“, ,,Dacia Duster“, mikroautobusas „VW Transporter“, Įsigyti du automobiliai iš projekto ,,Integrali pagalba į namus“ ,,Citroen Berlingo“ (valst. Nr. JPS 571) ir ,,Citroen Berlingo“ (valst. Nr. KMS 715).

**II SKYRIUS**

**CENTRO ŽMOGIŠKIEJI IŠTEKLIAI**

 Rokiškio rajono savivaldybės tarybos 2019 m. gruodžio 20 d. sprendimu Nr. TS-250

,,Dėl Rokiškio rajono savivaldybės tarybos 2019 m. rugsėjo 28 d. sprendimo Nr. TS-219 „Dėl didžiausio leistino darbuotojų pareigybių skaičiaus patvirtinimo Rokiškio rajono savivaldybės biudžetinėse įstaigose“ dalinio pakeitimo“ Centrui patvirtinta **102,9 etato** (1 etatas projekto įgyvendinimo laikotarpiui).

|  |  |  |  |  |
| --- | --- | --- | --- | --- |
| Administracija | Pagalbinis (aptarnaujantis) personalas | Socialiniai darbuotojai | Socialinių darbuotojų padėjėjai | Kiti specialistai |
| 5 | 7 | 33 | 49 (iš jų 24 iš valstybės biudžeto dotacijų) | 15 |

**DARBUOTOJŲ IŠSILAVINIMAS (2019 12 31)**

|  |  |  |  |  |  |  |
| --- | --- | --- | --- | --- | --- | --- |
| Iš viso | Aukštasis universitetinis | Aukštasis neuniversitetinis | Aukštesnysis ar specialusis vidurinis | Vidurinis ar profesinis išsilavinimas | Įgyta socialinio darbuotojo padėjėjo kvalifikacija | Socialinio darbo srities specialistai |
| 109 | 33 | 19 | 19 | 38 | - | 30 |

Iš viso 2019 m. dirbo 109 darbuotojai: 8 – vyrai, 101 – moteris.

Projekte ,,Integrali pagalba į namus“ dirba:

* projekto vadovas – 1 (0,5 etato);
* projekto buhalteris – 1 (0,5 etato);
* masažuotojas – 1 (0,8 etato);
* slaugytojas – 2 (0,85 etato);
* slaugytojo padėjėjas – 4 (4,5 etato).

Iš viso **7,15 etato.**

Projekte „Vaikų gerovės ir saugumo didinimo paslaugų šeimai, globėjams (rūpintojams) kokybės didinimo bei prieinamumo plėtra“ dirba:

* Globos centro padalinio vadovas, projekto vadovas – 1 etatas.
* Globos centro koordinatorius – 1 etatas.

Iš viso **2 etatai.**

**III SKYRIUS**

**2019 M. SUTEIKTOS PASLAUGOS**

|  |  |  |
| --- | --- | --- |
| Eil. Nr. | Padalinys | Suteikta paslaugų (klientų skaičius) |
| 1. | Jūžintų dienos ir trumpalaikės socialinės globos centras | Trumpalaikė socialinės globos paslauga suteikta 29 asmenims. Dienos socialinė globos paslauga – 0. |
| 2 | Globos centras | Suteikta **47** paslaugos globėjų (rūpintojų), budinčių globotojų šeimoms, **78** globojamiems (rūpinamiems) ar įvaikintiems vaikams. Paruošti **8** globėjai (rūpintojai) ir **1** budintis globotojas. |
| 3 | Šeimos ir vaiko gerovės centras | Suteiktos socialinių įgūdžių ugdymo ir palaikymo paslaugos 181 šeimai. Surengta 580 atvejo vadybos posėdžių. |
| 4.  | Obelių savarankiško gyvenimo namai | Apgyvendinimo savarankiško gyvenimo namuose paslauga suteikta 40 asmenų. |
| 5.  | Pagalba į namuspadalinys | Pagalba į namus suteikta 119 asmenų  |
| 6 | Dienos socialinės globos padalinys | Dienos socialinė globa namuose suteikta 41 asmeniui (iš jų 35 asmenims integrali pagalba pagal projektą ,,Integrali pagalba į namus“). |
| 7.  | Socialinių įgūdžių ugdymo ir palaikymo dienos centras vaikams ir jaunuoliams | Socialinių įgūdžių ugdymo ir palaikymo paslaugos suteiktos 14 asmenų, turinčių negalią. |
| 8. | Aprūpinta techninėmis pagalbos priemonėmis | Išduota 666 TPP pagal asmenų prašymus.Aprūpinti 537 asmenys |
| 9.  | Specialiojo transporto paslaugos  | Suteikta transporto paslaugų 160 asmenų, už šias paslaugas gauta 799,10 Eur.Dagiausia važiuota į Panevėžį – 58 kartai, į Vilnių – 52 kartai,  į Kauną – 30 kartų, į Druskininkus – 4 kartus, į Šiaulius – 3. Nemokamos transporto paslaugos suteiktos 44 asmenims. |

**IV SKYRIUS**

**CENTRO PASTATŲ BŪKLĖS ANALIZĖ**

 Investiciniai projektai, renovacija: pastato, esančio Rokiškyje, Vytauto g. 25, vidus rekonstruotas 2011 m., o fasadas suremontuotas 2013 m. Jūžintuose esantis pastatas suremontuotas 2013 m. 2008 m. buvusioje Obelių slaugos ligoninėje įrengti Obelių savarankiško gyvenimo namai, lėšų gauta iš Socialinės apsaugos ir darbo ministerijos. 2014 m. minėtas pastatas rekonstruotas, įrengiant mansardą. Plečiantis įstaigos veiklai, didėjant darbuotojų skaičiui, turėtos patalpos Respublikos g.113 A, Rokiškio m., nebeatitiko poreikio, todėl nuo 2020 sausio 1 d. konkurso būdu buvo išnuomotos naujos patalpos Pramonės g. 5.

**V SKYRIUS**

**ROKIŠKIO SOCIALINĖS PARAMOS CENTRO FINANSAVIMO ŠALTINIAI IR LĖŠOS 2019 M.**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Eil. Nr. | Lėšų šaltinis | Lėšų suma | Administra-cija | Jūžintų dienos ir trumpalai-kės socialinės globos padalinys | Lankomosios priežiūros padalinys | Jaunuolių dienos centras | GIMK | Lėšos skirtos socialiniams darbuotojams darbui su šeimomis | Obelių savarankiško gyvenimo namai |
| 1. | **Savivaldybės biudžeto lėšos** |
| 1.1 | Darbo užmokestis | **435413** | 136072,30 | 66103,63 | 124932,63 | 28456,1 | 9951,32 | 0 | 69897,02 |
| 1.2 | Sodra | **6560** | 2044,99 | 940,07 | 2075,57 | 398,07 | 142,54 | 0 | 958,76 |
| 1.3 | Komunalinės paslaugos | **3413** | 646,16 | 871,28 | 468,93 | 646,16 | 100,00 | 0 | 680,47 |
| 1.4 | Ryšiai | **2552** | 1046,16 | 417,7 | 432,4 | 214,27 | 131,71 | 0 | 309,56 |
| 1.5 | Transportas | **16000** | 4456,61 | 2333,09 | 1510,30 | 1500 | 1100 | 4900 | 200 |
| 1.6 | Kitos prekės ir paslaugos | **41312** | 13827,86 | 10760,18 | 1797,76 | 1956,87 | 1394,46 | 5800 | 5774,87 |
| 1.7 | Kvalifikacijos kėlimas | **300** | 300 | 0 | 0 | 0 | 0 | 0 | 0 |
|  | **Iš viso**  | **505550** | **158394,08** | **81425,95** | **131217,59** | **33171,67** | **12820,03** | **10700** | **77820,68** |
| 2 | **Valstybės funkcija (socialiniai darbuotojai darbui su šeimomis)** |
| 2.1 | Darbo užmokestis | **261161,00** |  |  |  |  |  |  |  |
| 2.2 | Sodra | **3788,00** |  |  |  |  |  |  |  |
| 2.3 | Komunalinės paslaugos | **26311,00** |  |  |  |  |  |  |  |
| 2.4 | Ryšiai | **4600,00** |  |  |  |  |  |  |  |
| 2.5 | Transportas | **500,00** |  |  |  |  |  |  |  |
| 2.6 | Kitos prekės ir paslaugos | **2040,00** |  |  |  |  |  |  |  |
| 2.7 | Kvalifikacijos kėlimas | **2500** |  |  |  |  |  |  |  |
|  | **Iš viso**  | **300900,00** |  |  |  |  |  |  |  |
| 3 | **Specialiųjų lėšų programa** |
| 3.1 | Darbo užmokestis | **69775,64** |  |  |  |  |  |  |  |
| 3.2 | Sodra | **1283,40** |  |  |  |  |  |  |  |
| 3.3 | Transportas | **300,00** |  |  |  |  |  |  |  |
| 3.4 | Kitos prekės ir paslaugos | **956,00** |  |  |  |  |  |  |  |
| 3.7 | Mityba | **15427,14** |  |  |  |  |  |  |  |
|  | **Iš viso** | **87742,18** |  |  |  |  |  |  |  |
| 4 | Viešųjų darbų programa ( valstybės lėšos) | **2881,79** |  |  |  |  |  |  |  |
| 5. | Užimtumo tarnyba (ES)dotacija | **1708,70** |  |  |  |  |  |  |  |
| 6 | Specialiųjų. lėšų likutis (2018-12-31) | **5331,16** |  |  |  |  |  |  |  |
| 7 | Projektas Integrali pagalba (ES) | **74684,35** |  |  |  |  |  |  |  |
| 8 | Valstybės specialioji tikslinė dotacija | **104502,98** |  |  |  |  |  |  |  |
| 9 | Projektas ,Globos centras (ES) | **28102,58** |  |  |  |  |  |  |  |
| 10 | Projektas (sav.l) | **6000,00** |  |  |  |  |  |  |  |
| 11 | Parama |  |  |  |  |  |  |  |  |
| 11.1 | Kiti šaltiniai | **1535,07** |  |  |  |  |  |  |  |
| 11.2 | 2 proc. | **428,18** |  |  |  |  |  |  |  |
| 11.3 | Maltos ordinas | **11636,20** |  |  |  |  |  |  |  |
|  | Iš viso | **13599,45** |  |  |  |  |  |  |  |
|  | Bendra suma | 1131003,19 |  |  |  |  |  |  |  |

**VI SKYRIUS**

**VISOS ĮSTAIGOS FINANSAVIMO PALYGINAMOJI LENTELĖ**

|  |  |  |  |  |
| --- | --- | --- | --- | --- |
| Eil. Nr. | Pavadinimas | 2017 m. (Eur) | 2018 m. (Eur) | 2019m. (Eur) |
| 1. | Darbo užmokestis | 353173,45 | 525663,49 | 966722,09 |
| 2. | Sodra | 108911,42 | 163300,99 | 16194,05 |
| 3. | Remonto išlaidos |  | 3000,00 | 0 |
| 4. | Mityba | 17913,43 | 17577,00 | 15427,14 |
| 5. | Ryšių paslaugos | 5935,33 | 5646,00 | 7152,00 |
| 6. | Kitos prekės ir paslaugos | 14720,50 | 29058,25 | 60308,63 |
| 7. | Transportas | 11107,61 | 13277,04 | 19339,08 |
| 8. | Kvalifikacijos kėlimas | 2465,69 | 1610,00 | 2800,00 |
| 9. | Komunalinės paslaugos | 26379,65 | 24831,00 | 29724,00 |
| 10. | Įsigyta ilgalaikio turto | 8000,00 | 17640,00 | 1700,00 |
|  | **Iš viso:** | **548607,08** | **801603,77** | **1119366,99** |
|  | Maltos ordino labdara |  | 9812,20 | 11636,20 |
|  | **Iš viso** |  | **811415,97** | **1131003,19** |

**VII SKYRIUS**

**ASMENS SOCIALINĖS GLOBOS KAINA MĖNESIUI 2019 M.**

|  |  |
| --- | --- |
| Paslaugos pavadinimas | 2019 m. Eur/1 mėn. |
| Dienos socialinė globa institucijoje senyvo amžiaus ir suaugusiems asmenims su negalia | 524,41 |
| Dienos socialinė globa institucijoje senyvo amžiaus ir suaugusiems asmenims su sunkia negalia | 625,40 |
| Dienos socialinė globa namuose senyvo amžiaus ir suaugusiems asmenims su sunkia negalia | 874,93 |
| Trumpalaikė socialinė globa senyvo amžiaus ir suaugusiems asmenims su negalia | 524,41 |
| Trumpalaikė socialinė globa senyvo amžiaus ir suaugusiems asmenims su sunkia negalia | 625,40 |

**VIII SKYRIUS**

**DOKUMENTŲ VALDYMAS**

|  |  |  |  |  |  |
| --- | --- | --- | --- | --- | --- |
| **Metai** | **Veiklos klausimais**  | **Personalo klausimais** | **Atostogų įsakymai**  | **Komandiruo-čių įsakymai** | **Gauti raštai** |
| **2019** | **563** | **652** | **293** | **26** | **2927** |

**IX SKYRIUS**

**IŠORINĖ IR VIDINĖ KOMUNIKACIJA**

Informacija skelbiama savivaldybės internetiniame tinklapyje, rajono laikraščiuose ,,Gimtasis Rokiškis“ ir ,,Rokiškio sirena“. Esame sukūrę įstaigos paskyrą socialiniame tinkle ,,Facebook“, kur operatyviai talpiname visą su įstaigos veikla susijusią informaciją: skelbiame apie būsimus renginius, juos aprašome. Rokiškio socialinės paramos centro veikla nuo 2016 m. pradėta viešinti Centro internetinė svetainėje [www.rokiskiospc.lt](http://www.rokiskiospc.lt), kuri viešai prieinama visiems besinaudojantiems interneto ryšiu. Pagal poreikį padaliniuose vyksta darbiniai susirinkimai. Kiekviename iš jų dalyvauja įstaigos vadovas.

**X SKYRIUS**

**PROJEKTINĖ VEIKLA**

Tęsiamas projektas iš Europos Sąjungos ir savivaldybės  lėšų ,,Integrali pagalba į namus“. Integralios programos tikslas – sukurti ir  plėtoti kokybiškas integralios pagalbos (socialinės globos ir slaugos)  teikimo namuose sistemą neįgaliems ir senyvo amžiaus asmenims, gyvenantiems Rokiškio rajone. Šiuo metu integralios pagalbos paslaugas gauna 35 rajono neįgalieji, turintys nuolatinės slaugos poreikį. Paslaugų teikimas komandiniu principu užtikrina kokybišką integralios pagalbos (socialinės globos ir slaugos) teikimą, prisideda prie paslaugų gavėjų ir jų artimųjų gyvenimo kokybės gerinimo, sudarant sąlygas jiems ilgiau gyventi savo namuose, o juos prižiūrintiems šeimos nariams – derinti šeimos ir darbo įsipareigojimus.

Nuo projekto vykdymo pradžios integralią pagalbą rajone gavo 61 asmuo.

2019 m. lapkričio 29 d. su VšĮ Valakupių reabilitacijos centru buvo pasirašyta sutartis dėl ES lėšomis finansuojamo projekto „Socialinių paslaugų gerinimas, taikant EQUASS kokybės sistemą“ įgyvendinimo.

Projekto metu EQUASS Assurance (The European Quality in Social Services) kokybės vertinimo sistema bus diegiama Rokiškio socialinės paramos centro Dienos socialinės globos padalinio teikiamai paslaugai – dienos socialinė globa asmens namuose.

Įgyvendinus projektą, Centras turės veiklos vertinimo sistemą, pagal kurią galės analizuoti teikiamų socialinių paslaugų kokybę ir jų veiksmingumą, o tai svarbu planuojant įstaigos valdymą, socialinių paslaugų plėtrą, finansinius bei žmogiškuosius išteklius.

Rokiškio socialinės paramos centras sieks gauti EQUASS Assurance kokybės sertifikatą, įrodantį, kad Centro teikiama dienos socialinės globos paslauga asmens namuose atitinka aukščiausius šių paslaugų kokybei keliamus reikalavimus Europos lygmeniu.

2018 m. gruodžio mėnesį pasirašyta jungtinės veiklos (partnerystės) sutartis, įgyvendinant „Vaikų gerovės ir saugumo didinimo, paslaugų šeimai, globėjams (rūpintojams) kokybės didinimo bei prieinamumo“ projektas, finansuojamas Europos Sąjungos struktūrinių fondų lėšų. Projekto vertė – 106 783 Eur. 2019 metais sukurtos 4 darbo vietos – 2 etatai globos koordinatoriai (socialiniai darbuotojai), 2 etatai – GIMK atestuoti specialistai ir numatytas 1 psichologo etatas.

Įgyvendinant projektą „Kompleksinės pagalbos priemonės priklausomiems nuo alkoholio asmenims“ 24 priklausomiems nuo alkoholio asmenims buvo suteiktos paslaugos UAB Panerio klinikoje. 24 specialistams buvo nupirkti 40 val. mokymai „Priklausomybių ligų atpažinimo, pirminio kontakto ir motyvacijos gydymuisi mokymo programa. Ių viso projekte dalyvavo 70 asmenų.

**Informacija apie centro įsigytą ir perleistą ilgalaikį turtą per finansinius metus:**

įsigytas ilgalaikis materialusis turtas per 2019 metus – 1700 Eur;

perleistas ilgalaikis materialusis turtas per 2019 metus – 0,00 Eur.

Per 2019 metus buvo gautas finansavimas Užimtumo programai vykdyti iš Rokiškio rajono savivaldybės – 2881,79 Eur.

**XI SKYRIUS**

**CENTRO PARTNERYSTĖ, RYŠIAI**

 **Centro socialiniai partneriai:**

 **Rokiškio rajono savivaldybės administracijos Socialinės paramos ir sveikatos skyrius** teikia metodinę paramą įstaigos veiklos klausimais, dalyvauja įstaigos renginiuose, dalykinio pobūdžio susirinkimuose įstaigos padaliniuose.

 **Rokiškio ,,Rotary“ klubas** visokeriopai remia Vaikų dienos centro neįgaliems ir sutrikusio intelekto vaikams veiklą.

 **Lietuvos Raudonojo Kryžiaus draugija Rokiškio skyrius** sudaro centro darbuotojams ir klientams sąlygas susipažinti su komiteto veikla, ypač jaunimo veikla, kasmet prisideda prie paramos dalijimo Centro globotiniams, dalijasi gaunama metodine medžiaga savanorystės klausimais, kviečia į savo organizuojamus renginius.

#  Panevėžio apskrities vaiko teisių apsaugos skyrius Rokiškio rajone teikia metodinę paramą Centro specialistams, konsultuoja jų lankomas socialinės rizikos šeimas teisių apsaugos, globos (rūpybos), įvaikinimo ir teisės pažeidimų prevencijos klausimais; lankosi socialinės rizikos šeimose kartu su Centro specialistais.

 **Rokiškio krašto muziejus** organizuoja edukacines programas socialinę atskirtį patiriančioms šeimoms.

 **Rokiškio ,,Carito“ organizacija,** reikalui esant, aprūpina pagalbos stokojančius drabužiais, avalyne, vienkartiniais maisto daviniais; gaunančius menkas pajamas nuolat aprūpina karštu maisto daviniu.

 **VšĮ Rokiškio pirminės asmens sveikatos priežiūros centras** pagal dvišalę bendradarbiavimo sutartį teikia gydymo ir slaugos paslaugas mūsų Centro klientams, dirbant komandinio darbo principu kartu su mūsų Centro specialistais.

 **Užimtumo tarnyba** konsultuoja įstaigą dėl profesinio mokymo galimybių, nuolat informuoja apie laisvas registruotas darbo vietas, supažindina su darbo rinkos tendencijomis; kviečia į savo renginius darbdaviams.

 **Panevėžio apygardos probacijos tarnybos probacijos skyrius** pagal bendradarbiavimo sutartį siunčia į mūsų įstaigą asmenis, kuriems yra teismo priteista atidirbti nustatytą auklėjamojo pobūdžio valandų skaičių socialinėse įstaigose.

 **Pedagoginė psichologinė tarnyba** teikia metodinę paramą mūsų įstaigos specialistams, informuoja apie mokymus.

Su **Rokiškio visuomenės sveikatos biuru** organizuojami bendri projektai. Ypač biuro specialistų skaitomomis paskaitomis naudojasi Obelių savarankiško gyvenimo namų gyventojai.

 **Rajono ir miesto ikimokyklinio ugdymo bei kitos švietimo įstaigos** įvairiomis progomis su edukacinėmis programėlėmis aplanko Vaikų dienos centro neįgalius ir sutrikusio intelekto vaikus.

 **Skemų socialinės globos namais p**agal kompetenciją organizuojami bendri susitikimai, pasitarimai bei kitokio pobūdžio renginiai su socialinių įgūdžių ugdymo ir palaikymo dienos centro jaunuoliais; dalinasi žiniomis ir patirtimi, keičiasi tarpusavyje informacija apie vykdomą veiklą, planuojamus renginius; dalyvauja projektuose partnerystės pagrindu.

 **Tarptautiniai ryšiai.** Tęsiamas bendradarbiavimas su Vokietijos Respublikos Maltos ordino Estenfeldo miesto savanoriais, kurie kasmet su labdaros siunta aplanko rajono seniūnijas, Obelių vaikų globos namus, Skemų socialinės globos namus, ligonines, kaimų bendruomenes.

**XII SKYRIUS**

**ARTIMIAUSIO LAIKOTARPIO ĮSTAIGOS VEIKLOS PRIORITETINĖS**

**KRYPTYS**

Užtikrinti teikiamų socialinių paslaugų kokybę rajono gyventojams, plėtoti nestacionarias paslaugas kaip alternatyvą stacionarių socialinių paslaugų įstaigų paslaugoms. Vadovaujantis Rokiškio rajono savivaldybės kontrolės ir audito tarnybos atlikto audito 2019 m. kovo 20 d. ataskaita Nr. KAĮ-2 ,,Rokiškio socialinės paramos centro 2018 metų ataskaitų rinkinių teisingumo, lėšų ir turto valdymo, naudojimo ir disponavimo jais teisėtumo vertinimas‘‘ patvirtintas savivaldybės administracijos direktoriaus įsakymu Rokiškio rajono socialinių paslaugų ir socialinės priežiūros kokybės kontrolės tvarkos aprašas.

Gerinti teikiamų socialinių paslaugų kokybę visuose Centro padaliniuose.

Socialinės apsaugos ir darbo ministro 2019 m. liepos 10 d. įsakymu skirtas papildomas finansavimas projektui - 53.820,00 Eur, buvo atliktas esminis sutarties pakeitimas. Projektas pratęstas iki 2020 m. sausio mėn. Nuo 2020 m. sausio mėn. gautas papildomas finansavimas iš ESFA projektui „Integrali pagalba į namus“ – 147 840, 00 Eur iki 2022 m. sausio 31d.

Rokiškio rajono savivaldybės tarybai

**SPRENDIMO PROJEKTO ,,DĖL PRITARIMO ROKIŠKIO SOCIALINĖS PARAMOS CENTRO 2019 METŲ VEIKLOS ATASKAITAI“**

**AIŠKINAMASIS RAŠTAS**

**Parengto projekto tikslai ir uždaviniai.**

Kaip numatyta Lietuvos Respublikos vietos savivaldos įstatyme ir Rokiškio rajono savivaldybės tarybos reglamente, teikiama tarybai svarstyti centro veiklos ataskaita.

**Šiuo metu teisinis reglamentavimas.**

Lietuvos Respublikos vietos savivaldos įstatymas, Rokiškio rajono savivaldybės tarybos veiklos reglamentas, Lietuvos Respublikos socialinių paslaugų įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, kitais teisės aktais.

**Sprendimo projekto esmė**.

Lietuvos Respublikos vietos savivaldos įstatymo 16 straipsnio 2 dalies 19 punkte Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtinto Rokiškio rajono savivaldybės tarybos veiklos reglamento 276, 277 punktuose numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Rajono tarybai teikiama 2019 metų Rokiškio socialinės paramos centro direktoriaus veiklos ataskaita.

Rokiškio socialinės paramos centro direktorius ataskaitoje pateikia esminius Centro veiklos rezultatus, veiklų įgyvendinimo statistiką, trumpą Centro aprašą, personalo struktūrą pagal padalinius, suteiktų socialinių paslaugų analizę.

Rokiškio socialinės paramos centras Rokiškio miesto savivaldybės biudžetinė įstaiga, teikianti bendrąsias ir specialiąsias socialines paslaugas Rokiškio rajone gyvenantiems asmenims.

Rokiškio socialinės paramos centro tikslas **–** didinti Rokiškio rajono bendruomenės narių galimybę gyventi žmogaus orumo nežeminančiomis sąlygomis ir padėti integruotis į visuomenę, kai asmuo dėl amžiaus, negalios, skurdo ar kitų priežasčių pats nepajėgus to padaryti.

Pagrindinis administracinis pastatas, kuriame teikiamos Socialinių įgūdžių ugdymo ir palaikymo dienos centro vaikams ir jaunuoliams paslaugos, pagalba į namus, Globos centro, Bendruomeninių šeimos namų paslaugų padaliniai yra Vytauto g.25. Klientų aprūpinimo techninės pagalbos priemonėmis paslaugos teikiamos, Dienos socialinė globa, Šeimos ir vaiko gerovės centras įsikūręs Pramonės g. 5. Savarankiško gyvenimo namų paslaugos teikiamos adresu: Stoties g. 68, Obeliai, o Dienos ir trumpalaikės socialinės globos centras įsikūręs Liepų g. 4, Jūžintuose.

**Esminiai veiklos rezultatai.**

Nuo 2019 m. sausio pabaigos paslaugas globojamiems (rūpinamiems), įvaikintiems ar prižiūrimiems vaikams, jų globėjams (rūpintojams), įtėviams, budintiems globotojams ar šeimynos dalyviams pradėjo teikti įdarbinti 2 globos koordinatoriai. Dar vienas Globos centro specialistas pradėjo darbą 2019 m. gegužės mėn. Per 2019 m. parengtos 6 globėjų (rūpintojų) šeimos ir 1 budinčių globotojų šeima. Šiuo metu rajone yra 4 budinčių globotojų šeimos. Globos centro darbuotojos šeimoms suteikia vidutiniškai 173 paslaugas per mėn.

Socialinės apsaugos ir darbo ministro 2019 m. liepos 10 d. įsakymu skirtas papildomas finansavimas projektui – 53.820,00 Eur, buvo atliktas esminis sutarties pakeitimas. Projektas pratęstas iki 2020 m. sausio mėn. Nuo 2020 m. sausio mėn. gautas papildomas finansavimas iš ESFA projektui „Integrali pagalba į namus“ – 147 840, 00 Eur iki 2022 m. sausio 31d.

Palaipsniui kinta darbo su šeimomis, patiriančiomis rizikos faktorius darbo struktūra ir metodika. 2019 m. Šeimos ir vaiko gerovės centro padalinyje 3 atvejo vadybininkai inicijavo 458 atvejo vadybos posėdžius, iš jų 122 – nauji atvejai. Per 2019 m. buvo teikiamos paslaugos vidutiniškai 181 šeimoms, kuriose augo 339 vaikai.

2019 metais Rokiškio socialinės paramos centre baigtas įgyvendinti vienas iš projektų „Savarankiškų gyvenimo namų Rokiškio rajone plėtra (VP-3-2.4-SADM-01-R-52-005)“, laiku ir sėkmingai įsisavintos skirtos lėšos.

Įstaigoje nuolat vystoma kokybės vadybos sistema, atliekami planiniai ir neplaniniai auditai, darbuotojų ir paslaugų gavėjų apklausos dėl pasitenkinimo teikiamomis paslaugomis ir jų lūkesčių. 2019 m. Rokiškio rajono savivaldybės Kontrolės ir audito tarnyba atliko Rokiškio socialinės paramos centro 2018 metų ataskaitų rinkinių teisingumo, lėšų ir turto valdymo , naudojimo ir disponavimo jais teisėtumo vertinimą. Audito rekomendacijos įvykdytos laiku.

Įgyvendintos visos Korupcijos prevencijos VšĮ Rokiškio socialinės paramos centre programos įgyvendinimo 2017–2019 metų priemonių plane 2019 metams numatytos priemonės.

**Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų;

**neigiamų** – nėra.

**Kokia sprendimo nauda Rokiškio rajono gyventojams.**

Viešosios įstaigos veiklos ataskaita yra viešas dokumentas, suteikiantis galimybę su šia ataskaita susipažinti rajono žmonėms. Veiklos ataskaitoje pateikiama informacija apie įstaigos veiklos rezultatus, planus, darbuotojų skaičių, įstaigos įsigytą turtą. Taip pat pateikiami duomenys apie įstaigos vadovą ir jo pastangos siekiant, kad įstaiga pateisintų paslaugų gavėjų poreikius ir teiktų kokybiškas socialines paslaugas nustatyta teisės aktų nustatyta tvarka.

**Finansavimo šaltiniai ir lėšų poreikis.**

Sprendimui įgyvendinti savivaldybės biudžetų lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertinamas antikorupciniu požiūriu.

Direktorė Jolanta Paukštienė